**OBEC HOSŤOVÁ, HOSŤOVÁ 120, 951 02**

**Z Á P I S N I C A**

**Z RIADNEHO ZASADNUTIA OBECNÉHO ZASTUPITEĽSTVA**

**Dátum konania**: 06.07.2009

**Prítomní:** Podľa prezenčnej listiny

/ priložená k zápisnici/

**Program:** 1. Otvorenie

2. Interpelácia poslancov

3. Kontrola uznesení

4. VZN obce Hosťová o podmienkach predaja výrobkov

a poskytovania služieb na trhových miestach

5. Finančné záležitosti

6. Ohradenie areálu materskej školy

7. Rôzne

8. Záver

**K bodu číslo 1:**

Štvrté riadne zasadnutie obecného zastupiteľstva v roku 2009 otvorila a viedla starostka obce Alžbeta Gálová. Skonštatovala, že je prítomná nadpolovičná väčšina poslancov.

Zo zasadnutia z pracovných dôvodov sa ospravedlnil poslanec p. Kristián Palkovič.

Starostka obce určila overovateľov zápisnice: Anton Brath

Gabriel Szalai

**K bodu číslo 2:**

V interpelácii vystúpil poslanec Anton Brath, v prvom rade vytýkal starostke obce, že obecné zastupiteľstvo nebolo dostatočne informované o možnosti zapojenia obce do programu Leader,, ktorý je zameraný výhradne na podporu rozvoja vidieka.

Ďalej sa vyjadril k priebehu procesu verejného obstarávania, ktoré bolo vyhlásené na dostavbu kultúrneho domu, a do tejto súťaže sa prihlásila aj jeho firma Anton Brath – Antony.

Vyjadril názor, že nie je spokojný s výsledkom výberového konania, podľa neho bola vybratá spoločnosť, ktorú nikto z prítomných poslancom dostatočne nepozná. Ďalej vytýkal hlasovanie niektorých poslancov, že zahlasovali za túto firmu aj napriek tomu, že jeho stavebná firma pripravila podklady k tejto stavbe. Podľa svojho názoru obec teraz má len 10% šancu, že získa finančné prostriedky na tento projekt. Starostka obce a poslanec Gabriel Szalai zareagovali, že v obci boli roznesené správy, že poslanec Anton Brath podplatí poslancov, aby jeho firma vyhrala súťaž na dostavbu kultúrneho domu.

Ďalej sa vyjadril k platovému ohodnoteniu administratívnej pracovníčky obce R.Tóthovej. Podľa jeho názoru, by zaslúžila lepšie ohodnotenie, nakoľko vykonáva všetky administratívne úkony na obecnom úrade. Starostka zareagovala, že zamestnankyňa dostáva tarifný plat podľa platných predpisov, plus 15% navýšenie za prenesený výkon štátnej správy, a štvrťročne dostáva 50% osobné ohodnotenie.

Poslanci sa zaujímali o názor pracovníčky R.Tóthovej, ktorá bola prítomná na zasadnutí obecného zastupiteľstva ako zapisovateľka. Vyjadrila sa, že poslancom koncom roka 2008 navrhla, aby obec prijala aspoň na polovičný úväzok ešte jednu administratívu silu, z dôvodu, že účtovníctvo miestnych samospráv je veľmi komplikované, a nemá dostatok času sa k tomu venovať, nakoľko musí vykonávať rôzne agendy, a nemôže zaručiť 100% vykonávanie všetkých pracovných úloh, ktoré má v náplni práce. Poslanci navrhli starostke obce, ktorej prináleží ohodnocovanie zamestnancov obce, aby zvýšila mesačné príplatky pracovníčke. R.Tóthovej. Prijatie druhej administratívnej pracovnej sily obec nemôže dovoliť z finančných dôvodov, nakoľko by bolo veľké zaťaženie pre obecný rozpočet.

**K bodu číslo 3:**

Starostka obce A.Gálová skonštatovala, že uznesenia sú splnené alebo sa plnia priebežne.

**K bodu číslo 4:**

Vo štvrtom bode ekonómka obce predložila na schválenie VZN obce č. 1/2009 o podmienkach predaja výrobkov a poskytovania služieb na trhových miestach. Vysvetlila poslancom, že nariadenie obsahuje podmienky za akých sa môže predávať na území obce, aké doklady musí predávajúci predložiť.

V článku 6 o predajnom a prevádzkovom čase je uvedené, že na území obce sa môže predávať každý pracovný deň, navrhuje, aby tento odsek bol upravený tak, že vo štvrtok by nebol predajný deň, z dôvodu, že niektoré dni sú aj tri hlásenia, ktoré často narušujú vykonávanie jednotlivých administratívnych úkonov na obecnom úrade. Poslanci túto zmenu jednoznačne udobrili.

Pri tomto bode navrhla, aby obec obstarala ešte jednu informačnú tabulu, ktorá by bola umiestnená hneď pri vchode na obecný úrad, poslanci tento návrh podporili.

Príloha číslo: 1 – VZN č. 1/2009 obce Hosťová o podmienkach predaja výrobkov a poskytovania

služieb na trhových miestach.

Hlasovanie: za 4

Proti 0

**UZNESENIE Č. 9 /2009**

**Obecné zastupiteľstvo schvaľuje VZN č. 1/2009 obce Hosťová**

**o podmienkach predaja výrobkov a poskytovania služieb na trhových miestach.**

**K bodu číslo 5:**

Ekonómka obce R.Tóthová predložila členom zastupiteľstva informácie o podielových daniach, z ktorých vyplýva, že príjmy z týchto daní oproti roku 2008 sú nižšie za mesiace január – jún 2009 okolo 2300,00 €, preto navrhuje, aby obec dobre zvážila všetky výdavky bežného rozpočtu, pokým nebudú známe ďalšie prognózy príjmu podielových daní, ktoré tvoria hlavnú príjmovú položku bežného rozpočtu.

Príloha číslo: 2 – Podielové dane

Poslanci dostali prehľad o výstavbe sociálnych miestností, z ktorého vyplynulo, že rozpočet na túto stavbu bol vyčerpaný, a navrhujú, aby pri zmene rozpočtu bola navýšená čiastka, aby sa mohla táto stavba na zimu zakryť. Pracovník Ondrej Brath, ktorý je prijatý na DoVP na výstavbu sociálnych miestností v mesiaci jún odpracoval 60 hodín, za tento mesiac odovzdal zas len prázdny dochádzkový lístok so súčtom všetkých odpracovaných hodín bez rozpisu na jednotlivé dni.

Príloha číslo: 3 – Sociálne miestnosti pre športovcov obce Hosťová

Ekonómka predložila poslancom návrh na zmenu rozpočtu. Pri tomto bode poslanci rozhodli, že na výstavbu sociálnych miestností navrhujú navýšenie rozpočtu o 6 000,00 €. Starostka informovala, že obec už dostala faktúru za projektovú dokumentáciu obecných nájomných bytov, v roku 2008 pri schvaľovaní rozpočtu bola schválená čiastka 9958,00 €, ktorú je potrebné navýšiť o 3350,00 €, plus obec musela dať vypracovať zvlášť projektovú dokumentáciu na káblový rozvod k nájomným bytom, išlo by o navýšenie 1000,00 €.

Ekonómka pripomenula, že na tieto účely obec bude musieť previesť finančné prostriedky z rezervného fondu obce.

Príloha číslo: 4 – návrh na zmenu rozpočtu

Hlasovanie: za 4

Proti 0

**UZNESENIE Č. 10 /2009**

**Obecné zastupiteľstvo schvaľuje zmenu rozpočtu obce 2009,**

**a prevod finančných prostriedkov z rezervného fondu obce vo výške 24 815,00 €.**

**K bodu číslo 6:**

Obecné zastupiteľstvo na svojom predchádzajúcom rokovaní zaoberalo ohradením areálu materskej školy, bola spravená aj miestna obhliadka poslancami obecného zastupiteľstva, s tým, že na dnešné zasadnutie sa prichystá konkrétne vypracovaný rozpočet, ktorý však nebol predložený.

Poslanec Anton Brath navrhol, že dá vypracovať ponuku na ohradenie areálu plotovým systémom, ďalej bude treba zabezpečiť dovoz tvárnic, štrku, cementu. Podľa svojich výpočtov na celé ohradenie areálu mala stačiť čiastka vo výške – 2500,00 €. Poslanci navrhli, zapracovanie uvedenej finančnej čiastky do kapitálového rozpočtu obce.

Hlasovanie: za 4

Proti 0

**UZNESENIE Č. 11 /2009**

**Obecné zastupiteľstvo schvaľuje uskutočnenie ohradenia areálu materskej školy**

**a zmenu rozpočtu na tento účel vo výške 2500,00 €.**

**K bodu číslo7:**

Poslanec Anton Brath apeloval na zrýchlenie vypracovania nového projektu druhej autobusovej zastávky v obci, navrhol, aby projekt bol dopredu konzultovaný s dopravnou políciou.

Poslanec Beňadik Brath predniesol krátke zhrnutie opravy strechy kostola, pochvaľoval spoluprácu s poslancom Blažejom Gálom, ktorý mu pri zastrešovaní tejto akcie aktívne pomáhal.

**K bodu číslo 8:**

Starostka obce sa poďakovala prítomným sa účasť na zasadnutí obecného zastupiteľstva.

Overovatelia zápisnice:

Anton Brath .........................

Gabriel Szalai .........................

Zapisovateľka zápisnice:

Renáta Tóthová .........................

Alžbeta Gálová

starostka obce